บาทเปิด 31.28 บาทต่อดอลลาร์ อ่อนค่า
เงินบาทเปิดตลาด 31.28 บาทต่อดอลลาร์ อ่อนค่า จากดอลล์แข็งนักลงทุนกังวลเศรษฐกิจสหรัฐหลังทรัมป์สั่งเบรกมาตรการเยียวยา
7 ต.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 31.28 บาท/ดอลลาร์ อ่อนค่าจากปิดตลาดเย็นวานนี้ที่ระดับ 31.18/19 บาท/ดอลลาร์ เนื่องจากดอลลาร์แข็งค่าจากความกังวลกรณีประธานาธิบดีทรัมป์สั่งการให้คณะบริหารทำเนียบขาวระงับการเจรจาเกี่ยวกับการออกมาตรการกระตุ้นเศรษฐกิจรอบใหม่กับพรรคเดโมแครต
"บาทอ่อนค่าตามตลาดโลก หลังมีข่าวประธานาธิบดีทรัมป์สั่งระงับการเจรจาออกมาตรการกระตุ้นเศรษฐกิจ ซึ่งเป็นการดับความหวังของนักลงทุน" นักบริหารเงิน ระบุ
นักบริหารเงิน คาดว่าวันนี้เงินบาทจะเคลื่อนไหวในกรอบ 31.25-31.40 บาท/ดอลลาร์ โดยวันนี้จะมีการเผยแพร่รายงานการประชุมคณะกรรมการนโยบายการเงิน (กนง.)